《和梁饰甫通判招饮林子长溪堂韵》
宋代·袁说友

千家满明月，更觉双溪明。
秋来诗酒无，毋乃亦太清。
诗筒解我诗，续续堆轩楹。
岂无斗酒藏，而待君所营。
顿闻别驾贤，行听立鹄声。
秋光恐无几，有酒何从倾。
扁舟下沧浪，有此月犹横。
要当办兹游，奇绝夸平生。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。